

REPUBLIKA HRVATSKA

**ZAGREBAČKA ŽUPANIJA**

**OPĆINA POKUPSKO**

**Općinsko vijeće**

Temeljem članka 11. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19) i članka 33. Statuta Općine Pokupsko (Glasnik Zagrebačke županije, br. 11/13 i 4/18) Općinsko vijeće Općine Pokupsko, na svojoj

sjednici održanoj dana godine donosi

**ODLUKU**

**o javnim priznanjima Općine Pokupsko**

1. **OPĆE ODREDBE**

**Članak 1.**

Ovom Odlukom utvrđuju se vrste javnih priznanja Općine Pokupsko, uvjeti za njihovo dodjeljivanje te tijela za provođenje postupka i dodjelu priznanja.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

**Članak 2.**

Općina Pokupsko dodjeljuje priznanja fizičkim i pravnim osobama za iznimna postignuća i doprinos od osobitog značenja za razvitak i ugled Općine Pokupsko, a poglavito za uspjehe iz područja gospodarstva, znanosti, kulture, zdravstva i socijalne skrbi, odgoja i obrazovanja, sporta i tehničke kulture, zaštite okoliša te drugih javnih djelatnosti.

**Članak 3**.

Javna priznanja Općine Pokupsko su:

* Povelja o proglašenju počasnog građanina Općine Pokupsko,
* Priznanje Općine Pokupsko za životno djelo,
* Grb Općine Pokupsko,
* Zahvalnica Općine Pokupsko.

**Članak 4.**

Godišnje se može dodijeliti samo jedno javno priznanje istoj fizičkoj ili pravnoj osobi.

**Članak 5.**

Javna priznanja Općine dodjeljuju se fizičkoj osobi za života.

Iznimno od odredbe iz prethodnog stavka ovog članka, Priznanje Općine Pokupsko za životno djelo, Grb Općine Pokupsko i Zahvalnica Općine Pokupsko mogu se fizičkoj osobi dodijeliti i posmrtno.

**II. VRSTE JAVNIH PRIZNANJA, UVJETI I NAČIN NJIHOVE DODJELE**

**1. Povelja o proglašenju počasnog građanina Općine Pokupsko**

**Članak 6.**

Počasnim građaninom Općine Pokupsko može se proglasiti državljanin Republike Hrvatske ili strani državljanin koji je svojim radom i gospodarskim, kulturnim, političkim i drugim djelovanjem osobito zaslužan za napredak i promicanje ugleda Općine Pokupsko.

Počasnim građaninom Općine Pokupsko može biti proglašena osoba koja ima prebivalište na području Općine Pokupsko.

**Članak 7.**

U jednoj kalendarskoj godini počasnim građaninom može se proglasiti samo jedna fizička osoba.

Počasnom građaninu Općine Pokupsko uručuje se povelja počasnog građanina.

**2. Priznanje Općine Pokupsko za životno djelo**

**Članak 8**.

Priznanje Općine Pokupsko za životno djelo je javno priznanje koje se dodjeljuje fizičkoj osobi s prebivalištem na području Republike Hrvatske za cjelokupno postignuće na unapređivanju znanosti, gospodarstva, zdravstva i socijalne skrbi, sporta, umjetnosti, kulture, odgoja i obrazovanja i drugih oblika društvenog života, koje predstavlja izuzetan doprinos razvitku i ugledu Općine Pokupsko.

Godišnje se može dodijeliti jedno Priznanje Općine Pokupsko za životno djelo.

**3. Grb Općine Pokupsko**

**Članak 9**.

Grb Općine Pokupsko posebno je javno priznanje koje se dodjeljuje domaćim i stranim fizičkim i pravnim osobama za izuzetna ostvarenja u svim područjima djelatnosti gospodarskog i društvenog života Općine Pokupsko.

Godišnje se mogu dodijeliti najviše tri Grba Općine Pokupsko.

**4. Zahvalnica Općine Pokupsko**

**Članak 10.**

Zahvalnica Općine Pokupsko dodjeljuje se fizičkim i pravnim osobama prigodom njihovih obljetnica te drugih državnih i društvenih događanja, za opće priznatu djelatnost i postignuća kojom su pridonijeli razvoju ili promicanju značaja Općine Pokupsko.

U jednoj kalendarskoj godini može se dodijeliti najviše do 30 zahvalnica.

**III. POSTUPAK PODNOŠENJA PRIJEDLOGA I DODJELE JAVNIH PRIZNANJA**

**Članak 11.**

Prijedlog za dodjelu Povelje o proglašenju počasnog građanina Općine Pokupsko, Priznanja Općine Pokupsko za životno djelo, Grba Općine Pokupsko i Zahvalnice Općine Pokupsko mogu dati:

* općinski načelnik,
* vijećnici Općinskoga vijeća,
* radna tijela Općinskoga vijeća,
* tijela mjesne samouprave te
* ovlaštena tijela pravih osoba, političkih stranaka i udruga građana.

**Članak 12.**

Prijedlog za dodjelu javnog priznanja podnosi se u pisanom obliku u Jedinstveni upravni odjel Općine Pokupsko.

Pisani prijedlog za dodjelu javnog priznanja Općine Pokupsko obvezno sadrži slijedeće podatke: ime i prezime odnosno naziv podnositelja prijedloga, prebivalište ili sjedište podnositelja prijedloga, osobno ime ili naziv osobe na koju se prijedlog odnosi uz navođenje osnovnih podataka o osobi, naziv javnog priznanja i područje za koje se podnosi prijedlog te iscrpno obrazloženje prijedloga odnosno postignuća i doprinosa radi kojih se predlaže dodjela javnog priznanja Općine Pokupsko.

Uz prijedlog predlagatelj je dužan priložiti odgovarajuću dokumentaciju (objavljene radove, analize, prikaze, stručne kritike i ocjene, natjecateljske rezultate i sl.) kojom se potvrđuju navodi iz prijedloga.

**Članak 13.**

Do utvrđivanja prijedloga za dodjelu javnih priznanja općinski načelnik može zatražiti i druge podatke osim onih iz prethodnog članka.

**Članak 14.**

Odluku o dodjeli javnih priznanja donosi Općinsko vijeće Općine Pokupsko.

Javna priznanja uručuju Načelnik ili predsjednik Općinskog vijeća.

Dodjela Povelje o proglašenju počasnog građanina Općine Pokupsko, Priznanja Općine Pokupsko za životno djelo, Grba Općine Pokupsko i Zahvalnice Općine Pokupsko obavlja se na svečanoj sjednici Općinskog vijeća u povodu Dana Općine Pokupsko.

**Članak 15.**

U Jedinstvenom upravnom odjelu Općine Pokupsko ustrojava se i čuva očevidnik dobitnika javnih priznanja Općine Pokupsko.

Odluke o dodjeli javnih priznanja Općine Pokupsko objavljuju se u „Glasniku Zagrebačke županije“.

**Članak 16.**

Ukoliko javno priznanje nije uručeno nagrađenom za života, uručiti će se članovima njegove obitelji, odnosno zakonskim nasljednicima.

**Članak 17.**

Ova Odluka stupa na snagu osmog dana od dana objave u „Glasniku Zagrebačke županije“.

KLASA:

URBROJ:

Pokupsko,

Predsjednik Općinskog vijeća

Stjepan Sučec